Verinäytteiden otossa tapahtui virhe. Kuvituskuva. Kuva: Jaana Skyttä

Helsingin ja Uudenmaan sairaanhoitopiiri (Hus) kertoo, että parikymmentä potilasta on saattanut altistua hiv:lle sekä B- ja C-hepatiitille eilen.

Virhe tapahtui Huslabin toimipisteessä Helsingin Kampissa.

Hus kertoo, että verinäytteiden otossa käytettiin vahingossa jo kertaalleen käytettyjä neuloja. Husin mukaan enintään 19 potilasta on mahdollisesti altistunut tarttuville taudeille.

Huslabin toimitusjohtaja Piia Aarnisalo on erittäin pahoillaan tapahtuneesta ja myöntää että edes mahdollisuutta tällaiseen virheeseen ei saisi olla.



– Virhe on kuitenkin tapahtunut ja teemme kaikkemme näiden altistuneiden potilaiden terveyden turvaamiseksi. Näiden mahdollisesti altistuneiden potilaiden henkilöllisyys on tiedossa ja henkilökohtaiset yhteydenotot tapahtuman selvittämiseksi ovat jo käynnissä. Virheestä kärsineille korvataan kaikki jatkotoimenpiteiden aiheuttamat kustannukset. Mahdollisuus, että joku heistä olisi kertaalleen käytetyn neulan kautta todella saanut tautitartunnan, on onneksi kuitenkin äärimmäisen pieni, Aarnisalo sanoo.



Virhe tapahtui keskiviikkona 30.3.2016 kello 8.45–12.45 välisenä aikana Huslabin Kampin laboratoriossa ja siellä yhdessä näytteenottohuoneessa.

Näytteenottaja käytti vahingossa edellisenä päivänä käytettyjä ja poistettavaksi tarkoitettuja turvaneuloja. Heti huomattuaan virheen työntekijä ilmoitti tapahtuneesta esimiehelleen.



– Todennäköisyys, että edes neulan edellisellä näytteenantajalla olisi ollut tartuttava tauti on varsin vähäinen. Lisäksi neulaan mahdollisesti jäänyt veri oli kuivunut jo yli 12 tuntia mikä vähentää tätä epätodennäköistä tartuntariskiä entisestään, Piia Aarnisalo sanoo.

Käytetyistä neuloista mahdollisesti hivin, B- tai C- hepatiitin saaneita potilaita seurataan verikokeilla puoleen vuoteen asti.

Aarnisalon mukaan julkisista tiloista kuten hiekkalaatikoilta ja uimarannoilta löytyneistä neuloista ja niiden aiheuttamista pistotapaturmista ei ole kuvattu yhtään hiv-tartuntaa. Koska tartunnan riski on vähäinen, potilaille ei Aarnisalon mukaan anneta hivin estolääkitystä.

Hus on 24 kunnan muodostama kuntayhtymä. Sen tehtävänä on tuottaa jäsenkunnille ja niiden asukkaille tarpeellisia erikoissairaanhoidon ja kehitysvammahuollon palveluja.